Naď, Jaroslav, minister obrany SR (2022-02-08):
Ďakujem veľmi pekne. Vážený pán predseda Národnej rady Slovenskej republiky, vážené dámy poslankyne, vážení páni poslanci (znova začalo zaznievať pískanie, ktoré pokračovalo počas celého prejavu rečníka), v mene vlády Slovenskej republiky predkladám na vyslovenie súhlasu Národnej rady Slovenskej republiky návrh Dohody medzi Slovenskou republikou a Spojenými štátmi americkými o obrannej spolupráci. Dohodu prerokovala a jednomyseľne schválila vláda Slovenskej republiky 12. januára 2022. Na základe splnomocnenia prezidentky Slovenskej republiky som dohodu podpísal 3. februára 2022 spoločne s ministrom zahraničných vecí Spojených štátov amerických Antonym Blinkenom. (Reakcia z pléna: „Jasné, jasné, jasné, jasné, jasné!“ ) Na vyslovenie súhlasu predkladám materiál, ktorý je výsledkom takmer štyri roky trvajúcich rokovaní, ktoré kontinuálne prebiehali počas štyroch vlád. (Reakcia z pléna: „Okupant! Fašista!“ ) Rokovania začali v roku 2018 počas vlády Roberta Fica (reakcia z pléna: „Jasné, jasné, jasné!“ ), pripomínam, na základe žiadosti slovenskej strany. Počas desiatok osobných rokovaní na Slovensku aj v USA a tiež počas pravidelných videokonferencií v priebehu štyroch rokov bol text dohody postupne upravovaný tak, aby čo najviac odrážal záujmy Slovenskej republiky (reakcia z pléna: „Áno, áno, áno.“ ), pričom rešpektoval zásadné pozície oboch zmluvných strán. (Počas nasledujúcej vety z pléna zaznievala reakcia: „ Ale no, no, no, no, no...“ ) Na strane Slovenskej republiky rokovania viedlo Ministerstvo zahraničných vecí a európskych záležitostí Slovenskej republiky spoločne s Ministerstvom obrany Slovenskej republiky. (Počas prvej časti nasledujúcej vety z pléna zaznievala reakcia: „No, no, no...“ ) Do rokovaní však boli zapojení, zapojené desiatky odborníkov a predstavitelia zo všetkých rezortov vlády Slovenskej republiky, ktorých sa dohoda týka, predovšetkým Ministerstvo dopravy a výstavby Slovenskej republiky, Ministerstvo vnútra Slovenskej republiky, ministerstvo financií, ministerstvo práce a tak ďalej a tak ďalej. Rád by som v mene rokovacieho tímu takto verejne poďakoval všetkým, ktorí sa do rokovaní zapojili a pomohli Slovenskej republike vyrokovať súčasný kvalitný text dohody. Veľmi rád by som a veľmi úprimne poďakoval aj politikom politických strán SMER a HLAS, ktorí prišli s iniciatívou podpísať túto dohodu a takmer celú ju aj dohodli. Rokovania Slovenskej republiky a USA kontinuálne prebiehali až do výmeny vlády v roku 2020 a naša vláda na ne plynule nadviazala. Som hlboko a úprimne presvedčený, že dohoda, ktorej návrh vám predkladám, je dobrým a potrebným, ale tiež úplne prirodzeným suverénnym rozhodnutím Slovenskej republiky. Dohoda prináša pre Slovensko a jeho občanov viac bezpečnosti. Je rámcom pre jednoduchšie a predvídateľnejšie pôsobenie našich spojencov na našom území, a to v prípade, že to bude potrebné. Zároveň jasne vyjadruje našu zahraničnopolitickú orientáciu, ktorú sme si na základe vlastnej suverenity zvolili v 90. rokoch minulého storočia. Orientáciu, ktorú táto Národná rada Slovenskej republiky zakotvila pre Slovenskú republiku aj do Bezpečnostnej stratégie a do Obrannej stratégie Slovenskej republiky. Len pripomínam, že za tieto dokumenty hlasovali aj mnohí z vás, vážení poslanci opozície. Naše členstvo v NATO je dlhodobo jednou zo základných a nespochybňovaných línií našej zahraničnej bezpečnostnej a obrannej politiky. Spoločné pôsobenie Ozbrojených síl Slovenskej republiky so spojencami v rámci NATO je základným kameňom našej schopnosti zvládať hrozby, ktoré sa v dnešnom svete vyskytujú, a to vrátane ozbrojeného konfliktu v Európe. Dohoda prináša právny rámec na užšiu spoluprácu v oblasti obrany a vojenskú spoluprácu so Spojenými štátmi americkými. USA sú nespochybniteľne naším najsilnejším spojencom. Náš vzťah so Spojenými štátmi je dlhodobo veľmi blízky a bez otvorených otázok. Len pripomínam, že bez podpory Spojených štátov by sa v roku 1918 nezrodilo samostatné Československo. Exilová československá vláda dostala rozhodujúcu podporu práve v Spojených štátoch amerických. Podpora v USA pre Štefánika bola mimoriadne silná a zásadne dôležitá pre vznik slobodného Československa. Bez Woodrowa Wilsona a jeho 14-bodového programu by Slovensko dnes vyzeralo inak, ako vyzerá. Bratislava by nebola súčasťou Slovenskej republiky. Áno, aj po roku 1993 stáli Spojené štáty americké po našom boku. Počas procesu nášho vstupu do NATO boli pre nás nenahraditeľnou podporou, pomocou a transformácia našich ozbrojených síl na modernú armádu naštartovala a stále prebieha práve vďaka Spojeným štátom americkým. Udivuje ma, že napriek tomu, že všetci dobre vedia, že táto dohoda neumožňuje prítomnosť ozbrojených síl USA na našom území, tak tu pomýlení jedinci opakovane hovoria o okupácii. A pritom jediný, kto nás tu 23 rokov okupoval, zabíjal našich občanov, bral nám majetok a ničil naše životné prostredie, boli vojská ZSSR riadené z Moskvy. Z tej Moskvy, ktorej tak adorujú pomýlenci, ktorí tiež strašia našich ľudí touto dohodou. (Pokrik v sále.) Aké to paradoxy! Je až šokujúco nechutné, že dnes vraj chcú predstavitelia opozície klásť vence k pamätníku Alexandra Dubčeka. (Pokrik v sále.) Chápete, toho Alexandra Dubčeka, ktorého pri Moskvou riadenej okupácii Československa do Ruska prakticky uniesli. Keby ten Dubček žil a videl by, ako sa tej Moskve podriaďujete, bol by zhnusený. Vy mu v podstate pľujete do tváre, pán Fico, vy mu v podstate pľujete do tváre. Už minule vám rodina pána Dubčeka jasne povedala, aby ste odkaz ich otca nezneužívali, že si to neželajú, ale vy v tom pokračujete. Ste nechutný, pán Fico, a môžete sa za to hanbiť. (Pokrik v sále.) Áno, aj po vstupe do NATO sú pre nás Spojené štáty americké nenahraditeľným spojencom. (Začalo zaznievať búchanie po laviciach a pokrik.) Záruky, ktoré sú obsiahnuté vo Washingtonskej zmluve, do najväčšej miery závisia od schopnosti USA prísť nám na pomoc vtedy, keď to bude potrebné. (Opäť začalo zaznievať búchanie po laviciach a pokrik.) Právny rámec, ktorý pre našu spoluprácu existoval doteraz, nie je primeraný úlohe, ktorú by USA pri obrane našej bezpečnosti a suverenity zohrávali. Uzatvorením tejto dohody tak dobiehame právny stav, ktorý mal existovať už dávno. Všetky krajiny na východnej hranici NATO to už dávno pochopili, len my sme sa doteraz tvárili, že sa nás to netýka – však, pán Fico? To je ale mimoriadne nezodpovedné! Páni Fico a pán Pellegrini, vy ste urobili našu krajinu najslabším ohnivkom reťaze v Aliancii. (Pokrik v sále.) Vy ste sa vykašľali na našu bezpečnosť a obranu našej krajiny a jej občanov. Hanbite sa! Zaujímali vás iba biznisy, na bezpečnosť našich občanov ste na rozdiel od estónskej, litovskej, lotyšskej, poľskej, maďarskej, bulharskej, rumunskej vlády ani nepomysleli. Teda vlastne áno, vtedy ste pomysleli na bezpečnosť, keď ste nás tu strašili neexistujúcimi utečencami a keď ste znepokojovali ľudí presne tak, ako to robíte teraz kvôli trápnym a krátkozrakým politickým cieľom. (Prerušenie vystúpenia predsedajúcim.)